Abaoe daou vloaz eo staliet staj KEAV e lise labour-douar Kastellin, en ul lec'h dreist. A-us d'ar stêr Aon emañ lise labour-douar Kastellin, etre ur sal sport hag ar poull-neuial, war un tamm tachenn-douar bihan, ul liorzh kloz ha brav tro-dro dezhañ. E 1968, pa oa bet digoret, ne veze degemeret nemet merc'hed ennañ. "Bihan e oa an traoù d'ar mare-se. An ti-gwer ne oa ket brasoc'h eget ar re a vez kavet e liorzhoù an dud" hervez Annie Floc'hlay, koshañ implijiadez al lise. Met bras a-walc'h eo bet atav evit ar pezh a veze graet eno, produiñ bleunioù ha kempenn liorzhoù. " N'eo ket al labour a vank war an dachenn-se bremañ, gant an niver a dud o deus ul liorzh met ne c'hellont ket ober war-dro".